CELEX: 32015D0441
Language: fi
Date: 2015-03-16 00:00:00
Title: Neuvoston päätös (YUTP) 2015/441, annettu 16 päivänä maaliskuuta 2015 , Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP muuttamisesta ja sen voimassaolon jatkamisesta

17.3.2015   
            
            
               FI
            
            
               Euroopan unionin virallinen lehti
            
            
               L 72/37
            
         NEUVOSTON PÄÄTÖS (YUTP) 2015/441,
   annettu 16 päivänä maaliskuuta 2015,
   Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP muuttamisesta ja sen voimassaolon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Neuvosto hyväksyi 15 päivänä helmikuuta 2010 päätöksen 2010/96/YUTP (1). EU:n sotilasoperaation toimeksianto päättyy 31 päivänä maaliskuuta 2015.
            
         
               (2)
            
            
               Brysselissä 16 päivänä syyskuuta 2013 pidetty Somalia-konferenssi loi perustan Somaliaa koskevalle sopimukselle ja käynnisti mekanismin koordinointia ja Somalian sitoutuneisuutta varten Somaliaa käsittelevän New Deal -erityistyöryhmän avulla.
            
         
               (3)
            
            
               Yhdistyneen kuningaskunnan ja Somalian Lontoossa 18 päivänä syyskuuta 2014 yhdessä isännöimässä kansainvälisessä kokouksessa liittohallitus esitteli puolustusministeriön suunnitelman Somalian kansallisen armeijan kehittämiseksi vuoteen 2019 ja sen välittömät tarpeet.
            
         
               (4)
            
            
               Lokakuussa 2014 suoritetun strategisen tarkastelun pohjalta EU:n sotilasoperaation toimeksiantoa olisi jatkettava 31 päivään joulukuuta 2016.
            
         
               (5)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan N:o 22 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu tämän päätöksen täytäntöönpanoon eikä siten tämän operaation rahoitukseen.
            
         
               (6)
            
            
               EU:n sotilasoperaation toimeksiantoa olisi jatkettava edelleen siten, että sen toimeksiantoa muutetaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/96/YUTP seuraavasti:
   
               1)
            
            
               Korvataan 1 artiklan 2 kohta seuraavasti:
               ”2.   Edellä 1 kohdassa asetettujen tavoitteiden saavuttamiseksi EU:n sotilasoperaatio toteutetaan Somaliassa sekä antamalla strategista neuvontaa puolustusalan instituutioiden kehittämiseksi että suorana tukena Somalian kansalliselle armeijalle koulutuksen, neuvomisen ja opastuksen muodossa. EU:n sotilasoperaatio on myös valmis antamaan keinojensa ja voimavarojensa puitteissa tukea muille unionin toimijoille niiden turvallisuus- ja puolustusalan toimeksiantojen toteuttamisessa Somaliassa.”
            
         
               2)
            
            
               Korvataan 3 artikla seuraavasti:
               ”3 artikla
               Operaation esikunnan nimittäminen
               1.   Operaation esikunta sijaitsee Somaliassa Mogadishun kansainvälisellä lentoasemalla Mogadishussa. Se suorittaa sekä operaatioesikunnan että joukkojen esikunnan tehtävät.
               2.   Operaation esikuntaan kuuluu yhteys- ja tukitoimisto Nairobissa ja tukiyksikkö Brysselissä.”
            
         
               3)
            
            
               Korvataan 7 artiklan 4 kohta seuraavasti:
               ”4.   EU:n sotilasoperaatio tekee keinojensa ja voimavarojensa puitteissa tiivistä yhteistyötä muiden alueella olevien kansainvälisten toimijoiden kanssa, erityisesti Yhdistyneiden kansakuntien ja AMISOMin kanssa, Somalian liittohallituksen sovittujen tarpeiden mukaisesti.”
            
         
               4)
            
            
               Lisätään 10 artiklaan kohta seuraavasti:
               ”5.   Rahoitusohje EU:n sotilasoperaation yhteisiä kustannuksia varten 1 päivänä huhtikuuta 2015 alkavalle ja 31 päivänä joulukuuta 2016 päättyvälle kaudelle on 17 507 399 euroa. Athene-päätöksen 25 artiklan 1 kohdassa tarkoitettu rahoitusohjeen prosenttiosuus on 30 prosenttia ja Athene-päätöksen 32 artiklan 3 kohdassa tarkoitetun sitoumuksen prosenttiosuus on 90 prosenttia.”
            
         
               5)
            
            
               Lisätään artikla seuraavasti:
               ”10 b artikla
               Hankeyksikkö
               1.   EU:n sotilasoperaatiolla on hankkeiden määrittelyä ja toteuttamista varten hankeyksikkö, jonka rahoittavat jäsenvaltiot tai sellaiset kolmannet valtiot, jotka noudattavat operaation tavoitteita ja osallistuvat toimeksiannon toteuttamiseen.
               2.   EU:n operaation komentaja valtuutetaan käyttämään jäsenvaltioiden tai kolmansien valtioiden rahoitusosuuksia EU:n sotilasoperaation muita toimia johdonmukaisella tavalla täydentäviksi määriteltyjen hankkeiden toteuttamiseen, sanotun kuitenkaan rajoittamatta 3 kohdan soveltamista. Tässä tapauksessa EU:n operaation komentaja tekee asianomaisten valtioiden kanssa sopimuksen, johon sisällytetään erityisesti nimenomaiset menettelyt kolmansien osapuolien sellaisten valitusten käsittelemiseksi, jotka koskevat EU:n operaation komentajan toimista tai laiminlyönneistä aiheutuneita vahinkoja niiden varojen käytössä, jotka nämä valtiot ovat antaneet käyttöön.
               Rahoitukseen osallistuvat valtiot eivät voi missään olosuhteissa katsoa unionin tai korkean edustajan olevan vastuussa EU:n operaation komentajan toimista tai laiminlyönneistä, jotka liittyvät niiden varojen käyttöön, jotka nämä valtiot ovat antaneet käyttöön.
               3.   PTK:n on annettava suostumuksensa hankeyksikölle annettavan kolmansien valtioiden rahoitusosuuden hyväksymiselle.”
            
         
               6)
            
            
               Muutetaan 11 artikla seuraavasti:
               
                           a)
                        
                        
                           Korvataan 1 kohdassa johdanto1ause johdantolauseella ”Korkealla edustajalla on valtuudet luovuttaa tarvittaessa ja operaation tarpeiden mukaisesti tähän päätökseen osallistuville kolmansille valtioille operaatiota varten tuotettuja EU:n turvallisuusluokiteltuja tietoja neuvoston päätöksen 2013/488/EU (2) mukaisesti.
                        
                     
                           b)
                        
                        
                           Korvataan 2 ja 3 kohdassa oleva ilmaisu ”päätöksen 2011/292/EU” ilmaisulla ”päätöksen 2013/488/EU”.
                        
                     
         
               7)
            
            
               Korvataan 12 artiklan 2 ja 3 kohta seuraavasti:
               ”2.   EU:n sotilasoperaation toimeksianto päättyy 31 päivänä joulukuuta 2016.
               3.   Tämä päätös kumotaan siitä päivästä alkaen, jona EU:n esikunta, Nairobissa oleva yhteys- ja tukitoimisto ja Brysselissä oleva tukiyksikkö suljetaan, EU:n sotilasoperaation päättämistä koskevien hyväksyttyjen suunnitelmien mukaisesti ja rajoittamatta Athene-päätöksessä säädettyjen EU:n sotilasoperaation tilintarkastuksen ja tilinpäätöksen esittämistä koskevien menettelyjen noudattamista.”
            
         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä huhtikuuta 2015.
   
      Tehty Brysselissä 16 päivänä maaliskuuta 2015.
      
         
            Neuvoston puolesta
         
         
            Puheenjohtaja
         
         F. MOGHERINI
      
   
   
      (1)  Neuvoston päätös 2010/96/YUTP, annettu 15 päivänä helmikuuta 2010, Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta (EUVL L 44, 19.2.2010, s. 16).
   
      (2)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).”